#### FARSKÝ LIST

**20. marec – 26. marec 2023, číslo 495**

*Gréckokatolícka cirkev, farnosť Čičava, Čičava 38, 09301*

**Tel.: 0911/711488, o.martinlaban@gmail.com**

***Nič ťažké: iba si žiť svoje a umožniť iným pridať sa***

***==================================***

*Boh v Eucharistii... Prosto je. Nevnucuje sa. Len je. Žiari. Vyžaruje - sám seba. Tak, ako hovorí: "Ak je niekto smädný a verí vo mňa, nech príde ku mne a nech pije" (Jn 7, 37). A keď niekto príde, nasýti ho sám sebou, aby ten človek bol plný Jeho a aby sa tak splnil aj prísľub, že potom "z jeho vnútra potečú prúdy živej vody" (Jn 7, 38), Kristov Duch.*

*Nemali by sme ako kresťania byť niečím podobným? Monštranciou, svetlom sveta, mestom na návrší - viditeľní, prístupní, vždy pripravení prijať tých, ktorí prídu, podeliť sa s nimi o to, čím sme?*

*Vlastne na tom nie je nič ťažké. Môže to byť únavné, bolo aj u Ježiša, čítame napríklad, ako Ježiš hovorí svojim žiakom: ""Poďte vy sami do ústrania na pusté miesto a trochu si odpočiňte." Lebo stále prichádzalo a odchádzalo mnoho ľudí a nemali sa kedy ani najesť" (Mk 6, 31) a sám inokedy "spal na poduške" (Mk 4, 38) unavený tak, že ho nezobudila ani búrka. Ale ťažké? Ťažké to mohlo byť pre ľudí, ktorí za Ním prišli, nie pre Neho. Boli to totiž oni, ktorí sa pridávali k Nemu, nie naopak. On bol. On žil. S nimi či bez nich, stále ten istý a stále to isté. Nemenil sa. V istom zmysle to od neho nevyžadovalo v podstate nič zvláštne. Určite nič ťažké.*

*Ako kresťania sme ľudia pozvaní žiť Boží život uprostred sveta, Kráľovstvo Neba uprostred zeme. Tak ho žijeme - s ľahkosťou, lebo je to super a krásne. Sprvu to chce námahu, kam si na to navykneme a zabývame sa v tom. Ale potom? Potom to už ide v zásade samo. Žijeme, verejne, svedčíme samým bytím a životom. Ľudia okolo vidia. Niektorí prídu. Môžu. Prijmeme ich. Môžu sa pridať. Oni k nám. Tak, ako vraví Pavol: "Napodobňujte ma, ako aj ja napodobňujem Krista" (1Kor 11, 1). Pre nich môže byť ťažké, meniť sa a prispôsobovať sa (kedysi na začiatku to také bolo aj pre nás). Ale my stále žijeme to isté a sme tým istým. S nimi či bez nich, v našom živote sa ich príchodom v zásade nič nemení, veď nakoniec aj to, že sa im venujeme a že im umožníme s nami žiť to, čo žijeme a robiť to, čo robíme a nakoniec sa stať takými, ako my, je súčasťou toho, kým sme a čo žijeme. Žiadna zmena. Žiadna obeta. Nič navyše. Nič ťažké. Jednoducho iba sme čím sme a ak sa niekto chce pridať, tak nech sa pridá. To je všetko.*

*Nečakáme, kým začne niekto iný. Nečakáme, kým sa k nám niekto pridá. Našli sme život a prosto ho žijeme, nezávislé na každom a na všetkom naokolo.*

***Existuje prirodzený poriadok,...***

***============================***

*... v ktorom veci fungujú najlepšie a najprirodzenejšie. Taká rodina, napríklad. Čo je prirodzenejšie? Krajšie? Ale naozaj rodina! Nie nahromadenie ľudí v jednom dome. Lebo to je rozdiel - rovnako ako je rozdiel medzi farnosťou, cirkvou, a medzi návštevníkmi nahromadenými v budove kostola. Každý, kto hľadá, nájde tento poriadok, harmóniu, systém, beh vecí, nazvime si to ako chceme, kedy je všetko na svojom mieste, všetko funguje a všetko je najlepšie.*

*„Bohatý muž požiadal zenového majstra Sengaia, aby napísal niečo o pravom rodinnom šťastí, niečo, čo by ako múdrosť mohol odovzdať ďalším generáciám. Sengai vzal malý list papiera a písal: „Otec umrie, syn umrie, vnuk umrie." Keď muž tieto slová prečítal, nahneval sa. „Žiadal som ťa, aby si zapísal niečo o šťastí mojej rodiny. Prečo si z toho robíš žarty?" „Rozhodne nemám v úmysle žartovať," vysvetľoval Sengai. „Keby tvoj syn mal zomrieť skôr, ako ty sám zomrieš, uvrhlo by ťa to do hlbokého zármutku. Keby tvoj vnuk zomrel pred tvojím synom, tebe a tvojmu synovi by to zlomilo srdce. Ak však tvoja rodina, generácia za generáciou, bude opúšťať svet tak, ako som to napísal, bude to zodpovedať prirodzenému chodu života. A tomu hovorím pravé šťastie."“ (Zenové príbehy). A to je len jeden z mnohých príkladov!*

*Čo je prirodzenejšie, než spoločne žiť rodinu, budovať rodinu, tešiť sa z rodiny, nakoniec sa sama rodina stať súčasťou ešte väčšej rodiny v Cirkvi? Keď dieťa s radosťou poslúcha rodiča a rodič sa celým srdcom usiluje o dobro dieťaťa? Kde manželia tvoria jednotu a jeden druhému sú tým najbližším priateľom, druhom, spoločníkom? Keď rodina ako celok kráča jedným smerom, za spoločným cieľom, zdieľa jeden život, jednu vášeň, jednu radosť? Nie je to rovnako prirodzené, ako byť dobrým, žiť dokonalo, milovať,...? A predsa, kto takto žije? Kto namiesto utrpenia a bremená sa vznáša na krídlach takéhoto života, plného vzrušenia, pokoja, radosti?*

*Tu si uvedomujeme celú silu a hĺbku a tragédiu hriechu, krutý cez strach a žiadostivosť vyvoláva k životu pýchu a sebectvo, zaslepuje, prináša hnev a zlosť a závisť a nepriateľstvo a nenávisť! Tu si náhle uvedomujeme, ako nás ničí, týra, zotročuje!*

*A tu si uvedomujeme, ako veľmi a zúfalo potrebujeme Záchrancu a Spasiteľa, Krista. Tým, že sa nám v tejto búrke sveta a hriechu ponúka ako pevná kotva, ako základ, skala, na ktorý sa môžeme postaviť. Ako plnosť, ktorou sa môžeme naplniť. Ako Chlieb, ktorým sa môžeme nasýtiť. A hriech vyhasne, lebo silou hriechu je nedostatok, hlad, neistota, smrť. Kristus nás prišiel vyslobodiť a uschopniť - k normálnosti. K dobru. K životu. K dokonalosti. Ku kráse. V Ňom človek sa konečne stáva človekom, rodina rodinou, farnosť farnosťou, Cirkev cirkvou. Iba tu, iba v Ňom a na Ňom a s Ním.*

*"Dovŕšte moju radosť: zmýšľajte rovnako, rovnako milujte, buďte jedna duša a jedna myseľ! Nerobte nič z nevraživosti ani pre márnu slávu, ale v pokore pokladajte jeden druhého za vyššieho. Nech nik nehľadí iba na svoje vlastné záujmy, ale aj na záujmy iných." (Flp 2, 2-4)*

*"A toto je zvesť, ktorú sme od neho počuli a vám zvestujeme: Boh je svetlo a niet v ňom nijakej tmy. Ak hovoríme, že máme s ním spoločenstvo, ale chodíme vo tme, luháme a nekonáme pravdu. Ale ak chodíme vo svetle ako je on vo svetle, máme spoločenstvo medzi sebou a krv Ježiša, jeho Syna, nás očisťuje od každého hriechu" (1Jn 1, 5-7). Je nádherné, byť svetlom, iba svetlom, žiť iba vo svetle. V Bohu sa to dá. A v Bohu sa tak stávame schopní mať v tom istom Svetle účasť aj na Jeho blaženosti. Požehnaný človek, ktorý takto žije. Požehnaná rodina, kde jej členovia, vykúpení, takto žijú a zdieľajú spoločne túto blaženosť, ktorá zaplavuje ich srdcia!*

*A rodí sa to z viery, z odvahy uveriť Bohu ako niekomu, kto je na našej strane, ako náš priateľ, druh, spoločník,... Ženích, Brat, Otec, Matka,... prosto, ako skutočný Boh! S Ním a v Ňom potom môžeme prúdiť takýmto životom, takýmto bytím.*

***Je to adrenalín, byť kresťanom...***

***===========================***

*Boh je Bohom skutočného. Preto tí, ktorí Ho nasledujú, musia byť zobudení a skutočne žiť skutočné. Nakoniec, neplatí to aj vo svete? Kým ostatní ľudia snívajú a dumajú, úspešní konajú a pracujú a nezdržujú sa dumaním. O čo viac potom my. Veď v porovnaní s nami aj úspešní ľudia sveta ešte stále snívajú a žijú v matrixe, 'krysých závodoch' sveta. Podobáme sa malým deťom, ktoré majú strach sa postaviť na nohy alebo na lyže alebo niekam ísť a plačú a radšej chcú ostať v bezpečí detskej postieľky a. Detskej izby. Bojíme sa skutočne sa postaviť na nohy a stáť a chodiť po vlastných v skutočnom svete. Radšej sa len pomodlíme, pobožnosť si vykonáme, niečo prečítame, ostaneme zatvorení v teplom hniezde kostola alebo stretka - a máme pocit, že 'duchovne žijeme'. Ale toto nie je duchovný život! Toto je niečo, čomu má napomáhať, ale samo osebe to nemá zmysel. Či niekde Ježiš hovorí, že nás bude súdiť z modlenia sa a čítania a nie zo skutkov? Sám hovorí: "Bdej a posilňuj, čo ešte ostalo, a už malo zomrieť. Lebo tvoje skutky nenachádzam dokonalé pred mojím Bohom" (Zjv 3, 2)! A pozrime sa na Neho samého a na Jeho učeníkov, či a ako žili a robili! Veru, keď sa pozrieme na Ježiša očami spiaceho kresťana, môže nám Ježiš pripadať málo duchovný a až bezbožný! Tak, ako farizejom, ktorí komára preciedzali a ťavy prehĺtali - alebo skôr onú ťavu žitia a konania potichu nechávali bokom ... Ježiš nevolá ľudí k tomu, aby o Ňom čítali, Jeho uctievali a k Nemu sa modlili, ale aby Ho nasledovali! Chce to odvahu viery a nádej zobudiť sa a začať byť a žiť úplne inak. Rozhliadnuť sa okolo seba už nie ako otrok sveta, ale ako syn Boha. A začať žiť život dokonalosti, nie život otroka, bitého jeho vlastným životom a hnaného jeho vlastnými žiadosťami a smädom, plného strachu a bázlivosti! Je nádherné a vzrušujúce takto žiť. Rovnako, ako nás láka komfort a pohodlie omámenosti a snívania a dumania a ulity 'náboženstva' odtrhnutého od života, od bytia, od Reality, de facto od Boha!*

*Dokonca aj modlitba, adorácia, rozjímanie,... Všetko môže byť skutočné a zobudené rovnako, ako to môže byť len iná forma snívania a dumania a utekania pred skutočnosťou! Pretože aj modlitba, skutočná, nás vedie ku skutočnému bytiu, k Realite, Pravde, Životu. Je mystická a vedie nás k zobudeniu. Preto sa jej často vyhýbame a vlastne modlitbu iba povrchne predstierame a hráme. Ako dieťa, ktoré sa na svahu hory hrá na horolezcov miesto toho, aby samo na horu vystúpilo - lebo sa bojí, lebo neverí, že by mohlo, lebo na to ani nepomyslí... Dokonca aj slovná modlitba môže byť a väčšinou aj je iba recitovaná, bez toho, aby sme naozaj vážne brali a vážne mysleli to, čo v nej hovoríme (a následne tak aj mysleli, žili, konali). Napadlo Vás niekedy, ako by zmenilo náš život, keby sme len taký Otčenáš mysleli naozaj vážne? Ale takto naplno žiť a konať sa dá, len keď sme sa rozhodli pre dokonalosť, dokonalo žiť, dokonalo konať, tak, ako to práve dokážeme, ale zato bez kompromisov. Inak život v sebe neobsahuje tú kvalitu, ktorá by nás tiahla k tomu žiť ho. A potom sa radšej vrátime k snívaniu a spánku... Konať dokonalosť, prúdiť týmto konaním, to je omnoho lepšie ako snívať a spať!*

***Nájsť svoje miesto***

***==========================***

*Kde je moje miesto? Kde som doma?*

*V Kristovi, v Bohu. Kde je Kristus, Boh? Tu. Tu a teraz. Tu je, tu čaká. Pri tebe. V tebe. Okolo teba, v každej veci, v každom človeku. "Čokoľvek ste urobili jednému z týchto mojich najmenších bratov, mne ste urobili. Rozštiep drevo a budem tam, nadvihni kameň a nájdeš ma" (Mt 25, 40; agrafy). Ale vždy len tu. Vždy len teraz. Preto môže zmĺknuť každá pozemská túžba - veď po čom ešte túžiť, ak všetko je už tu a teraz? A mizne aj každý strach, veď sme v Ňom a čo zlé by sa nám v Ňom mohlo prihodiť? Ostáva pokoj. A láska. Dobro a jeho krása. Tu sa pokoj nájdenia a spočinutia stáva jedno so spevom, radosťou a eufóriou bytia a konania. Oboje je jedno, prvé je hĺbka a druhé z nej vyviera s ľahkosťou prameňa, silou gejzíru. A človek je zrazu v Bohu celý, úplný. Veď všetka skleslosť a beznádej a depresia pramení z toho, že ešte stále iba hľadáme a ešte stále sa strachujeme a neveríme. Ale v Bohu toho už viac niet. Preto pokoj plodí konanie a konanie je plné pokoja a radosti a pokoj plný konania a života a všetko je jedno v Tom, Ktorý Je.*

***Boh je Ten Normálny***

***====================***

*Byť svätý, byť zbožštený znamená stať sa normálny, stať sa prirodzený. Čo znamená, v meradlách nenormálneho a umelého sveta, stať sa malým, prostým. Preto silným. Dávid, na pohľad malý a prostý, poráža na pohľad veľkého a silného Goliáša. "Zláme sa luk hrdinov, slabí sa opášu silou." (1Sam 2, 4) a ňou je práve ich prostá normálnosť, božskosť. Tam, kde konečne nie je, neostáva nič, tam čaká Všetko. Ján z Kríža, je toto tvoj objav? Ale dosahuje sa to uvoľnením, poddaním sa, nie silou, nie snahou.*

*Domovom tejto normálnosti je prítomnosť. Práve tu. Práve teraz. Úplne celým bytím tu a teraz. V istom zmysle bez minulosti, bez budúcnosť. Ako Boh, ktorý prosto iba Je a v tom je všetko.*

*Tam, vtedy, kde človek neuteká, za ničím ani pred ničím, kde je voľný a slobodný normálne normálny byť, tam je Boh, tam je Nebo, tam je svätosť. Ale človek musí nájsť odvahu viery a lásky odpojiť sa od prúdu sveta, ktorý sa takto ženie, oddeliť a zastaviť, aby mohol takto byť - a nehybný nájsť, za čím svet uteká a nenachádza to, lebo uteká.*

*Je to pocit človeka, ktorý sa vznáša. Vznáša uprostred prázdnoty - do ktorej preto môžu slobodne a voľne vchádzať veci... ľudia... byť prijímaní... milovaní... Je na nich čas. A tak prázdnota už nie je prázdna, ale plná - ale len preto, že je to stále prázdnota a ňou aj ostáva.*

*V tejto prázdnote skutočne bdieme, pretože konečne skutočné vnímame ako skutočné a, zobudení, uvedomujeme si skutočnosť skutočného so všetkým, čo z toho plynie. Rovnako, ako si uvedomujeme neskutočnosť neskutočného. Vidíme jasne a čisto. A takýto človek potom aj koná v každej chvíli to, čo je správne - jednoducho preto, že je to prirodzené a normálne.*

*V tom najmenšom, z pohľadu sveta najmenšom a najprostejšom sa ukrýva a čaká Nebo. Normálnosť a prostota a prirodzenosť a ľahkosť a uvoľnenosť ďaleko za hranicami sveta a jeho fantázie.*

Liturgický program

|  |  |  |  |
| --- | --- | --- | --- |
|  | **Čičava** | **Komárany** | **Merník** |
| **Po**  **20.3.** | Prepodobní otcovia, ktorých Saracéni pozabíjali v kláštore svätého Sávu | | |
| 12.00 6.hodinka |  |  |
| **Ut**  **21.3.** | Prepodobný otec Jakub Vyznávač, katánijský biskup | | |
|  |  | 17.00 Večiereň |
| **St**  **22.3.** | Svätý hieromučeník Bazil, ankyrský presbyter | | Zdržanlivosť od mäsa |
| 18.00 Liturgia VPD  +Anna (r.Kozenkova) | 16.30 Liturgia VPD  +Jozef (r.Pavlova) |  |
| **Št**  **23.3.** | Prepodobný mučeník Nikon a jeho učeníci s ním umučení | | |
| 17.00 Liturgia VPD +Mária, Ján, Irena (r.Ragančíkova) |  |  |
| **Pi**  **24.3.** | Svätý otec Artemón; prepodobný otec Zachariáš | | Zdržanlivosť od mäsa |
|  | 17.00 Liturgia VPD  +Stanislav (r.Lipkošova) |  |
| **So**  **25.3.** | **Zvestovanie našej Presvätej Vládkyni, Bohorodičke Márii, vždy Panne** | | **Prikázaný sviatok, myrovanie** |
| 9.15 \*za farnosť | 11.00 \*ZBP Anna s rodinou (r.Lipkošova) | 7.30 |
| **Ne**  **26.3.** | **Piata pôstna nedeľa – pamiatka prepodobnej Márie Egyptskej ZMENA ČASU 02:00 →03:00** | | Zbierka KBS na pomoc prenasledovaným kresťanom a utečencom |
| 9.15 \*za farnosť | 7.30 \*ZBP Beáta, Sebastián (r.Ihnatova) | 11.00 |

***Úmysel modlitby****: za mier na Ukrajine a vo svete.*